Birthe Skaarup (DF), 2007-02-23:
Jeg vil da gerne sige tak for debatten.
Det, jeg måske lige kunne minde om, er, at det er et meget enkelt forslag, Dansk Folkeparti har fremsat, nemlig blot, om man ikke skulle have egenbetaling, når lesbiske skal have adgang til kunstig befrugtning, og det er sådan set det, vi faktisk skulle diskutere i dag.
Jeg er godt klar over, at når vi har lov om kunstig befrugtning til debat her i Folketinget, breder den sig meget, og det har den også gjort i dag, må jeg indrømme.
Vi ved også, at lige før Folketinget gik på ferie, havde vi en kæmpestor debat om det her, og der er ikke nogen, der må være i tvivl om, at Dansk Folkepartis principielle holdning altid har været, at vi ikke skal betale for, at lesbiske skal have kunstig befrugtning.
Det er ikke alene på det område, vi har sådan et princip, det har vi altså også på andre områder, bl.a. kosmetiske operationer – som også har været inde i debatten her – når det ikke er sygdom.
Det er det, det handler om.
Vi mener ikke, at det offentlige skal betale, og derfor blev lovforslaget fremsat og behandlet her i dag.
Det betyder selvfølgelig, at enlige og lesbiske kan behandles af læger nu, det kunne de ikke før den 1. januar; det kan de nu.
Det har vi så accepteret, men vi siger så, at vi ikke vil gå ind og betale, men at det må ske på private klinikker eller sygehuse.
Det er principielt for Dansk Folkeparti.
Lovforslaget svarer som sagt også til det ændringsforslag, som Venstre fremsatte under sidste del af behandlingen i Folketinget før sommerferien.
Der var jo stort kaos omkring det, og jeg tror bare, at når vi har fremsat lovforslaget nu, har man haft lejlighed til at tygge på det her og har haft lejlighed til måske i ro og mag at overveje tingene.
Ingen tænkte vel heller på konsekvenserne dengang, da lovforslaget blev vedtaget, med hensyn til, hvorvidt begge kvinder i et lesbisk forhold kan få gratis offentlig behandling, ligesom vi ikke kender retningslinjerne omkring det med barselorlov, om parrene skal have haft fælles adresse i mange år osv. osv.
Andre har også været inde på her i dag, hvordan barselorloven skal fordeles.
Som sagt er det her område et område, som vi er meget optaget af, og når vi også her i dag taler om sygdomme i forhold til behandling af lesbiske kvinder, så er det klart for Dansk Folkeparti, at hvis der er sygdom inde i billedet, er det jo en helt anderledes ting.
Hvis der er en betændelsestilstand i kroppen på en lesbisk kvinde, skal hun naturligvis behandles i det danske offentlige sygehusvæsen.
Det her handler altså om, at vi skal være medvirkende til, at en lesbisk kvinde bliver gravid, at et barn får en opvækst med to kvinder; det er vi imod, og det er det, det hele drejer sig om for os i dag.
Vi synes på en eller anden måde, at borgere i det her samfund kan have nogle forskellige seksuelle opfattelser, og det skal de naturligvis have lov at have.
Det var også derfor, vi sagde, da loven blev vedtaget her før sommerferien, at det er nu det, men vi vil altså have, at der er en egenbetaling for en rask, lesbisk kvinde i det danske samfund, og at det skal ske på private klinikker eller sygehuse.
Vi ved alle sammen, at naturen sætter nogle grænser, og skal lovgivning herindefra bestemme naturens grænser?
Alt i alt håber vi, at vi får en god og konstruktiv udvalgsbehandling af det her forslag.
Vi har jo haft en fin debat her i dag, hvor vi som sagt er kommet lidt videre end det, lovforslaget faktisk lægger op til.